|  |
| --- |
| ethnosimo-aade-gr |

Αθήνα, 29 Απριλίου 2025

**ΔΕΛΤΙΟ ΤΥΠΟΥ**

**ΑΑΔΕ - myPROPERTY: Επεκτείνεται η ψηφιακή υποβολή δηλώσεων φόρου μεταβίβασης ακινήτων**

Ψηφιακά υποβάλλονται πλέον, μέσω της εφαρμογής myPROPERTY, οι δηλώσεις φόρου μεταβίβασης ακινήτων για συστάσεις, τροποποιήσεις και καταργήσεις σύστασης οριζόντιων ή κάθετων ιδιοκτησιών, εντός και εκτός του συστήματος Αντικειμενικού Προσδιορισμού Αξιών Ακινήτων (ΑΠΑΑ), από τις οποίες προκύπτει φόρος προς καταβολή.

Υπενθυμίζεται ότι από 30/12/2024 υποβάλλονται ψηφιακά μέσω myPROPERTY οι αντίστοιχες δηλώσεις, από τις οποίες δεν προκύπτει φόρος (δείτε το σχετικό δελτίο τύπου μας [εδώ](https://www.aade.gr/deltia-typoy-anakoinoseis/deltio-typoy-30122024-0)).

Η ψηφιοποίηση της διαδικασίας διευκολύνει περαιτέρω συμβολαιογράφους και φορολογούμενους στην ταχύτερη διεκπεραίωση των συναλλαγών τους, δεδομένου ότι την περασμένη χρονιά υποβλήθηκαν πάνω από 14.000 σχετικές δηλώσεις στις αρμόδιες ΔΟΥ / ΚΕΦΟΚ.

Ειδικότερα, με απόφαση του Διοικητή της ΑΑΔΕ, Γιώργου Πιτσιλή (Α. 1062/2025), μέσω της αναβαθμισμένης εφαρμογής υποβάλλονται ψηφιακά:

α) **Αρχικές δηλώσεις** φόρου μεταβίβασης ακινήτων, σε περιοχές **εντός συστήματος ΑΠΑΑ**, εφόσον:

* αφορούν τη σύσταση, τροποποίηση ή κατάργηση σύστασης οριζόντιων και κάθετων ιδιοκτησιών, με ή χωρίς κτίσματα,
* πραγματοποιείται μεταβίβαση εμπραγμάτου δικαιώματος, διανομή, ανταλλαγή, συνένωση ακινήτων και
* προκύπτει υποχρέωση καταβολής φόρου

β) **Αρχικές δηλώσεις** φόρου μεταβίβασης ακινήτων, οι οποίες αφορούν τη σύσταση ή τροποποίηση σύστασης ή κατάργηση σύστασης οριζοντίων ή καθέτων ιδιοκτησιών με ή χωρίς κτίσματα, για ακίνητα εκτός συστήματος ΑΠΑΑ, ανεξάρτητα από την υποχρέωση καταβολής φόρου

γ) **Οι δηλώσεις για τη ματαίωση** σύνταξης της συμβολαιογραφικής πράξης σύστασης, ή **τροποποίησης** σύστασης ή κατάργησης σύστασης οριζόντιων ή κάθετων ιδιοκτησιών, εφόσον οι αρχικές έχουν υποβληθεί μέσω της ψηφιακής εφαρμογής «Δήλωση φόρου μεταβίβασης ακινήτων μέσω ΔΟΥ/ΚΕΦΟΚ»

Οι δηλώσεις αυτές:

* συμπληρώνονται από πιστοποιημένο συμβολαιογράφο που θα καταρτίσει τη συμβολαιογραφική πράξη,
* υποβάλλονται από τους υπόχρεους σε δήλωση ή τους νόμιμους εκπροσώπους αυτών, ψηφιακά μέσω της εφαρμογής myPROPERTY, στη ψηφιακή πύλη myAADE (myaade.gov.gr), στη διαδρομή ***Εφαρμογές > Δημοφιλείς Εφαρμογές > myPROPERTY***, επιλέγοντας στη συνέχεια Μεταβιβάσεις, Κληρονομιές, Γονικές παροχές, Δωρεές, με τη χρήση των προσωπικών τους κωδικών TAXISnet,
* εκκαθαρίζονται από την αρμόδια ΔΟΥ/ΚΕΦΟΚ.

Για περισσότερες πληροφορίες, οι ενδιαφερόμενοι μπορούν να επικοινωνούν με το Κέντρο Εξυπηρέτησης Φορολογουμένων (ΚΕΦ) της ΑΑΔΕ στο (+30) 213 162 1000, τις εργάσιμες ημέρες και ώρες 7:30 – 17:00.